‘নির্বাচনের খারাপ বার্তা পেলেন বিদেশিরা’
সংঘর্ষ গুলি, আহত ৫ শতাধিক - দৈনিক ইত্তেফাকের শিরোনাম এটি। এ খবরে বলা হচ্ছে, সরকারের পদত্যাগের এক দফা দাবিতে মঙ্গলবার রাজধানীসহ সারা দেশে বিএনপি পদযাত্রা কর্মসূচি পালন করেছে।
দৈনিক ইত্তেফাকের খবরটিতে আরো বলা হয়েছে, একই দিন এ কর্মসূচির বিপরীতে আওয়ামী লীগ রাজধানীসহ সারাদেশে ‘শান্তি ও উন্নয়ন শোভাযাত্রা পালন করেছে। দেশের বড় দুই রাজনৈতিক দলের এই পাল্টাপাল্টি কর্মসূচিকে কেন্দ্র করে বিভিন্ন স্থানে হামলা ও সংঘর্ষের ঘটনা ঘটে।
এতে আরও বলা হয়, বগুড়া, লক্ষ্মীপুর, ফেনী, খাগড়াছড়ি, কিশোরগঞ্জ ও জয়পুরহাটে বিএনপির নেতাকর্মীদের সাথে পুলিশ ও আওয়ামী লীগের নেতাকর্মীদের ত্রিমুখী সংঘর্ষ হয়েছে।
এ সংবাদটি ছাড়াও পত্রিকাটি আওয়ামী লীগের সাধারণ সম্পাদক ওবায়দুল কাদের ও বিএনপির মহাসচিব মির্জা ফখরুল ইসলাম আলমগীরের নিজ নিজ দলের সমাবেশে দেয়া বক্তব্যের খবর আলাদা করে প্রকাশ করেছে।
যেখানে মি. কাদের বলেছেন ‘বিএনপির পতনযাত্রা শুরু হয়েছে। আর মি. আলমগীর বলেছেন ‘বিজয়ের জয়যাত্রা শুরু হয়েছে’।
পদযাত্রায় হামলা, সংঘর্ষ, গুলি, নিহত ১ - এই শিরোনাম করেছে মানবজমিন পত্রিকা। তাদের    প্রথম পাতা জুড়েই পদযাত্রায় সংঘর্ষ এবং বিএনপি ও আওয়ামী লীগের বক্তব্যের খবর প্রকাশ করেছে।
পদযাত্রার প্রথম দিনে সংঘর্ষ    - নয়াদিগন্ত পত্রিকার প্রধান শিরোনাম এটি।  এর পাশে ওবায়দুল কাদেরের একটি বক্তব্যকে শিরোনাম করে আরেকটি খবর দিয়েছে পত্রিকাটি, যার শিরোনাম হলো ‘ ইইউ ও মার্কিনীরা বিএনপিকে ঘোড়ার ডিম দিয়ে গেছে’।
দৈনিক বাংলা অবশ্য ওবায়দুল কাদের ও মীর্জা ফখরুল ইসলামের বক্তব্যকেই আলাদা শিরোনাম করে শীর্ষ সংবাদ হিসেবে প্রকাশ করেছে।
যেখানে এটা শুধু পদযাত্রা নয়, জয়যাত্রা: ফখরুল  শিরোনামে প্রকাশিত সংবাদ অনুযায়ী বিএনপি মহাসচিব মির্জা ফখরুল ইসলাম আলমগীর বলেছেন ‘আজ থেকে শুরু হয়েছে সরকারের পদত্যাগের দাবিতে এক দফার দ্বিতীয় পর্যায়ের পদযাত্রা কর্মসূচি। এটা শুধু পদযাত্রা নয়, জয়যাত্রা। আমাদের অধিকার আদায়ের পদযাত্রা এটা’।
অন্যদিকে আওয়ামী লীগ সাধারণের বক্তব্যের খবরের শিরোনাম ছিলো ‘পদযাত্রায় বিএনপির পতন যাত্রা শুরু হয়েছে: কাদের’।
নির্বাচনের খারাপ বার্তা পেলেন বিদেশিরা  - এই খবরটি দিয়েছে দৈনিক যুগান্তর। এতে বলা হয়েছে ঢাকা ১৭ আসনের উপনির্বাচনেস্বতন্ত্র প্রার্থী আশরাফুল আলমের ওপর হামলা বিদেশিদের কাছে পরিষ্কার বার্তা। বিষয়টি মঙ্গলবার আরও স্পষ্ট হয়েছে রাজধানী ঢাকাসহ দেশের বিভিন্ন স্থানে রাজনৈতিক কর্মসূচিতে বিএনপির সঙ্গে পুলিশ ও সরকারি দলের রক্তক্ষয়ী সংঘর্ষ ও হতাহতের ঘটনায়।
ডলার সংকটের প্রভাব এখন পোশাক খাতেও দৃশ্যমান - বণিক বার্তা পত্রিকার প্রধান শিরোনম এটি। এ খবরে বলা হয়েছে আন্তর্জাতিক মুদ্রা তহবিলের হিসাব পদ্ধতি অনুযায়ী দেশের বৈদেশিক মুদ্রার রিজার্ভ এখন ২৪ বিলিয়ন ডলারের নীচে। রিজার্ভের নিম্নমুখীতায় গত অর্থবছর আমদানিতে লাগাম টেনে ধরা হয়, যার প্রভাব পড়ে শিল্পের কাঁচামাল আমদানিতে। তবে এর প্রভাব মুক্ত ছিলো বৈদেশিক মুদ্রা অর্জনকারী প্রধান খাত তৈরি পোশাক শিল্প। কাঁচামাল আমদানিতে ব্যাক টু ব্যাক এলসি খুলতে এ শিল্পের উদ্যোক্তাদের এতোদিন তেমন সমস্যা হয়নি। তবে ডলার সংকট প্রকট হওয়ায় এখন এ সংকট দৃশ্যমান হচ্ছে পোশাক খাতেও'।
এর বাইরে অন্য সব পত্রিকার মতো এটিতেও একদিনে ডেঙ্গুতে তের জনের মৃত্যুর খবর গুরুত্ব দিয়ে প্রকাশ করা হয়েছ।
দৈনিক সমকালের প্রধান শিরোনাম ‘সাত জেলায় ব্যাপক সংঘর্ষ লক্ষ্মীপুরে কর্মী নিহত’ শীর্ষ খবরে মূলত বিএনপি ও আওয়ামী লীগের কর্মসূচিকে ঘিরে দেশের বিভিন্ন স্থানে সংঘটিত ঘটনাগুলো তুলে ধরা হয়েছে।
এ বিষয়টি নিয়ে একাধিক সংবাদ প্রকাশ করেছে পত্রিকাটিতে। এর একটি শিরোনাম হলো স্থবির রাজধানী, যানজটে দুর্ভোগে নগরবাসী।
এতে বলা হয়েছে বিএনপি দেশজুড়ে সন্ত্রাস নৈরাজ্য চালাচ্ছে দাবি করে এর প্রতিবাদে গতকাল মঙ্গলবার দুপুরে রাজধানীর রমনার ইঞ্জিনিয়ার্স ইন্সটিটিউশনের সামনে দুপুরে শান্তি সমাবেশ ও শোভাযাত্রা করে।
একই দিন সকালে সরকার পতনের এক দফা দাবিতে রাজধানীতে পদযাত্রা করে বিএনপি। আর বড় দুই দলের কর্মসূচির চাপে পড়ে ভ্যাপসা গরমের মধ্যে সারাদিন তীব্র যানজটে চূড়ান্ত ভোগান্তির শিকার হন সাধারণ মানুষ।
দ্যা ডেইলি স্টার বিএনপি ও আওয়ামী লীগের কর্মসূচির দুটি ছবি প্রথম পাতার উপরের দিকে পাশাপাশি প্রকাশ করেছে। এর পাশে BNP road marches attacked শীর্ষক খবরে বলা হয়েছে ঢাকাসহ বিভিন্ন জায়গায় দলটির কর্মসূচিতে হামলা হয়েছে এবং এতে একজন নিহত হয়েছে।
পত্রিকাটিতে Attack on Hero Alom: Govt clueless about how it happened শীর্ষক খবরে বলা হয়েছে সোমবার ঢাকার গুলশানে উপনির্বাচনের সময় প্রার্থী আশরাফুল হোসেন আলমের ওপর হামলার ঘটনায় সরকার বিব্রত।
এ খবরে জানানো হয়েছে যে ঘটনাটি নিয়ে সরকার মনে করছে যে নির্বাচনের ভোট গ্রহণের শেষ সময়ে এ হামলাটি হয়েছে সরকারকে বিপাকে ফেলতে এমন সময়ে করা হয়েছে যখন ঢাকায় নির্বাচনী পরিবেশ নিয়ে কাজ করছে ইউরোপীয় ইউনিয়নের একটি প্রতিনিধি দল।
দৈনিক  প্রথম আলোর প্রধান শিরোনাম বিএনপির পদযাত্রায় হামলা-সংঘর্ষ । এতে বলা হয়েছে যে ঢাকার বাইরে সাত জেলার মধ্যে চারটিতে পুলিশের সাথে ব্যাপক সংঘর্ষ হয়েছে বিএনপি নেতাকর্মীদের। এ খবরের সাথে কিশোরগঞ্জে সংঘর্ষের একটি ছবি প্রকাশ করেছে পত্রিকাটি।
আর নীচে ‘সংবিধানের বাইরে একচুলও যাবে না আওয়ামী লীগ’ শীর্ষক খবর আওয়ামী লীগ সাধারণ সম্পাদক ওবায়দুল কাদের বলেছেন নির্দলীয় সরকার বা সংসদ বিলুপ্তি কিংবা প্রধানমন্ত্রী শেখ হাসিনার পদত্যাগ – এর কোনটিই মানবে না আওয়ামী লীগ।
আর ‘এই সরকারের অধীনে কোনো নির্বাচন নয়: মির্জা আলমগীর’ শীর্ষক খবরে মি. আলমগীরকে উদ্ধৃত করে বলা হয়েছে ‘শুধু বিএনপি নয়, ৩৬টি রাজনৈতিক দল একযোগে ঘোষণা দিয়েছে, এ সরকারকে এখনই পদত্যাগ করতে হবে।’
এছাড়া ডেঙ্গু পরিস্থিতি নিয়ে পত্রিকাটির খবরের শিরোনাম হলো ডেঙ্গুতে এক দিনে ১৩ জনের মৃত্যুর রেকর্ড ।
এ খবরে বলা হয়েছে ‘দেশে ডেঙ্গুতে ১ দিনে রেকর্ড ১৩ জনের মৃত্যু হয়েছে। এর আগে এক দিনে ডেঙ্গু রোগে এত মৃত্যু হয়নি। জনস্বাস্থ্যবিদেরা বলছেন ডেঙ্গুতে মৃত্যু বাড়ছে, বাড়ছে রোগী। হাসপাতালে বাড়ছে রোগীর চাপ। পরিস্থিতি নিয়ন্ত্রণের বাইরে চলে যাচ্ছে’।
ডেঙ্গুর খবর নিয়ে Dhaka Tribune এরপর অন্যতম প্রধান খবরের শিরোনাম হলো  Dengue turns disastrous with record 13 deaths .
এ খবরে জানানো হয়েছে যে গত ২৪ ঘণ্টায় দেড় হাজারেরও বেশি রোগী হাসপাতালে ভর্তি হয়েছে।
দৈনিক সংবাদও এ খবরটি গুরুত্ব দিয়ে প্রকাশ করেছে , যার শিরোনাম হলো ‘ ডেঙ্গুর ভয়াবহতা বাড়ছে, একদিনে ১৩ মৃত্যুর রেকর্ড, আক্রান্ত ১৫৩৩’।
The Business Standard এর প্রথম পাতায় ওপরের অংশে সংঘর্ষের ছবি ও খবর গুরুত্ব দিয়ে প্রকাশ করা হয়েছে যার শিরোনাম ছিলো Violence returns to streets, one killed .
অর্থাৎ রাজপথে আবারো সহিংসতা ফিরে এসেছে, এক জন মারা গেছে।
পত্রিকাটির আরেকটি খবরে বলা হয়েছে গুলশানের নির্বাচনের দিন প্রার্থী হিরো আলমের ওপর হামলার ঘটনায় উদ্বেগ প্রকাশ করেছে জাতিসংঘ ও যুক্তরাষ্ট্র।
পদযাত্রা শোভাযাত্রার বাইরে গুলশানে হিরো আলমের ওপর হামলার ঘটনা এবং সম্প্রতি বরিশালে সিটি কর্পোরেশন নির্বাচনের প্রার্থী ফয়জুল করীমের ওপর হামলার ঘটনা নিয়ে পত্রিকাটি একটি খবর প্রকাশ করেছে যার শিরোনাম ‘এবার ইস্যু হচ্ছে হামলা’।

সংঘর্ষ গুলি, আহত ৫ শতাধিক - দৈনিক ইত্তেফাকের শিরোনাম এটি। এ খবরে বলা হচ্ছে, সরকারের পদত্যাগের এক দফা দাবিতে মঙ্গলবার রাজধানীসহ সারা দেশে বিএনপি পদযাত্রা কর্মসূচি পালন করেছে।